_:n7bee9140764b462c8f5f9d554b264860xb0
<http://schema.org/articleBody>
"कोरोना के चलते परीक्षा स्थगित होने के बाद प्रमोट किए गए यूपी बोर्ड के दसवीं और बारहवीं के छात्र-छात्राओं के परीक्षाफल से संतुष्ट न होने के कारण होने वाली परीक्षा की निगरानी के लिए कंट्रोलरूम बनाया जाएगा। रिजल्ट से असंतुष्ट परीक्षार्थियों के लिए होने वाली अंक सुधार परीक्षा में परीक्षार्थियों की संख्या भले ही कम है, मगर व्यवस्था तगड़ी होगी। जिले के 17 ब्लॉकों में बनाए गए परीक्षा केंद्रों की निगरानी ऑनलाइन होगी। इसके लिए शहर में कंट्रोलरूम बनाया जाएगा। इसके अलावा सचल दल व परीक्षा केंद्रों पर अफसरों की टीम तैनात रहेगी।  जिले के 17 परीक्षा केंद्रों पर 728 परीक्षार्थी परीक्षा देंगे। सभी ने अंक सुधार परीक्षा के लिए आवेदन किया है। 18 सितंबर से शुरू होने वाली परीक्षा के लिए केंद्रों पर चाकचौबंद व्यवस्था होगी। कोविड की वजह से परीक्षा स्थगित होने के बाद सभी परीक्षार्थियों को प्रमोट कर दिया गया था। परिणाम से असंतुष्ट परीक्षार्थियों को परीक्षा देने का मौका दिया गया। हाईस्कूल में 322 जबकि इंटर में 406 परीक्षार्थियों ने अंक सुधार परीक्षा के लिए आवेदन किया है।  परीक्षा 18 सितंबर से शुरू होगी। परीक्षा के दौरान 17 केंद्रों पर तगड़ी व्यवस्था होगी। सभी परीक्षा केंद्रों को कंट्रोलरूम से जोड़ा जाएगा। कंट्रोल रूम से ऑनलाइन परीक्षा की निगरानी होगी। इसके अलावा सचल दल की टीमें परीक्षा केंद्रों का जायजा लेंगी। डीआईओएस डॉ. सर्वदानंद ने बताया कि परीक्षा शुचिता के साथ संपन्न कराई जाएगी।"
<https://spidertest.amarujala.com/uttar-pradesh/pratapgarh/control-room-will-be-set-up-to-monitor-the-examination-of-dissatisfied-students-pratapgarh-news-ald315459549>